Is-Segretarju Ġenerali tal-GWU, Josef Bugeja, ħabbar li 90 ħaddiema minn membri tal-management sa infermiera fid-dipartiment tal-emerġenza fl-isptar Mater Dei, issieħbu mal-GWU. Huwa qal li din hi ġurnata importanti ħafna għal union għax se tibda tieħu ħsieb l-interessi ta’ dawn il-ħaddiema fid-dipartiment tal-emerġenza li qal kuljum iħabbtu wiċċhom ma’ sfidi kbar. Is-sur Bugeja qal li dawn il-ħaddiema huma minn ta’ quddiem biex jiġġieldu l-coronavirus. Is-sur Bugeja qal li dawn id-90 membri ġodda ġew organizzati fi ħdan it-taqsima professjonisti tal-GWU. Mistoqsi minn TVM jekk dawn il-ħaddiema kinux ma’ union oħra u għaliex qed ibiddlu union, is-Segretarju Ġenerali tal-General Workers Union ikkonferma li kienu ma’ union oħra u ħassew li l-valuri tagħhom jaqblu iżjed ma’ dawk tal-GWU. Huwa qal li għażlu l-GWU għax raw li din il-union tfittex l-għaqda u mhux il-konfrontazzjoni.